Lars Aagaard (M), 2025-04-23:
Jeg vil gerne indlede med at gentage min uforbeholdne undskyldning for det forløb og den manglende orientering af Folketinget og relevante forligskredse, som denne debat udspringer af.
Jeg tager jeres kritik til mig, og jeg vil huske den i mit videre arbejde.
Ministeriet har beklaget over for mig og Folketinget, og jeg har indskærpet over for mit ministerium, at der på alle områder skal være styrket fokus på informationsdeling med både de relevante forligskredse og Folketinget.
Nu til den konkrete sag.
Det danske eltransmissionsnet består af ca. 2.800 km luftledninger, 4.500 km søkabler og landkabler i jorden og mere end 200 transformerstationer og flere tusinde kabelskabe.
Der investeres årligt milliarder i både vedligehold og udbygning af nettet.
Det danske elnet er i verdensklasse og sikrer danskerne strøm i kontakten i et omfang, som andre lande vil misunde os.
Det danske elnet er da også under forandring.
Flere skal bruge el til mere, og der skal tilsluttes flere solceller og vindmøller.
Vi er således i gang med en markant stigning i både elforbruget og den grønne elproduktion frem mod 2035.
Investeringsbehovet er historisk stort, og det medfører kapacitetspres på både Energinet, distributionsselskaberne og deres underleverandører og hos myndighederne.
Den konkrete sag handler om nye prognoser og længere tidshorisonter for Energinets udbygning af elnettet.
Jeg vil gerne fremhæve, hvordan ministeriet har oplyst, at de følger op.
Energistyrelsen har i efteråret 2024 igangsat et intensiveret tilsyn med Energinets udbygning af elnettet.
Ministeriet vil oversende et konsolideret resultat af tilsynsarbejdet, når det foreligger.
Ministeriet har noteret sig, at Energinet som det første tog fat i relevante kunder, der ville blive påvirket af forsinkelserne, og iværksatte mitigerende tiltag som f.eks. midlertidige tilslutninger.
Ministeriet har derudover også internt indskærpet behovet for fyldestgørende og rettidig orientering af Folketinget.
Endelig er ministeriet gået i gang med at se på, hvordan man i fremtiden kan justere arbejdsgange og procedurer, så man kan minimere risikoen for manglende orientering af Folketinget om væsentlige udviklinger i elnettet.
Igennem de seneste 2 år har jeg oplevet et flertal af Folketingets partier, der på trods af vores forskelligheder har været optaget af den grønne omstilling, herunder at vi har et elnet, der er i stand til at understøtte elektrificering af Danmark.
Vi har stået sammen om at skabe grøn handling, der virker.
Der venter fortsat store opgaver forude i vores klima- og energipolitik.
Europa står i en svær situation.
Samtidig skal vi sikre fremdrift mod et grønnere Europa, og vi skal nå det klimamål, vi har sat, og se frem mod det næste.
Opgaven bliver yderligere kompliceret af, at de grønne forsyningskæder er presset, priserne på de komponenter, vi skal bruge, er i mange tilfælde blevet flere gange dyrere end for få år siden, og for en del af de kritiske komponenter er leveringstiden øget.
På trods af at vi alle sammen er utålmodige, er der fremdrift i den grønne omstilling.
Sidste år blev mere end 80 pct. af vores elforbrug dækket af vedvarende energi, otte ud af ti nye biler kører på el, kapaciteten af solceller på tage er steget med 95 pct. siden 2020, vi har igangsat et ambitiøst spor for fangst og lagring af CO 2 .
Flere af os har aftalt verdens første CO 2 -afgift på landbruget, og senest har vi indgået en aftale om brintinfrastruktur.
Her for nylig har Klimarådet anerkendt, at denne regering som den første har anskueliggjort, at vi når vores klimamål for 2030.
Det er nu inden for rækkevidde, selv om meget af implementeringsarbejdet udestår.
Og vi skal videre.
Derfor ser jeg også frem til de forhandlinger, der ligger foran os.
Først for ligger et forbrugerudspil, og dernæst handler det om havvind.
Vi skal have justeret udbudsbetingelserne, så vi kan få mere havvind op.
Jeg ved, at mange af Folketingets partier deler den ambition.
Vi kommer også til at se nærmere på de anbefalinger fra energikrisestaben NEKST, som vi ikke har fået implementeret endnu.
Jeg er optaget af, at vi gør mere for at strømline og afkorte processerne for udbygning af elnettet og sikrer bedre samarbejde mellem de mange forskellige aktører, der bidrager til udbygningen, ligesom vi i år skal sætte et nyt dansk klimamål for 2035 og løbende sikre og følge op på de klimaaftaler, vi allerede har besluttet, så vi ikke blot har anskueliggjort, at vi kan nå 2030-målet; vi skal i mål med sikkerhed.
Til sommer overtager Danmark formandskabet for EU's Ministerråd.
Formandskabet finder sted i en tid med store geopolitiske forandringer – en tid, hvor det europæiske samarbejde er vigtigere end nogen sinde.
På COP 30 skal Danmark sammen med Kommissionen repræsentere EU-landene, når det skal besluttes, hvordan vi holder vinduet åbent for 1,5-gradersmålsætningen.
Det er Danmark, der forinden skal sikre et stærkt europæisk forhandlingsmandat.
EU-formandskabet og de forpligtelser, der følger med, er en stor og vigtig opgave – en opgave, som kommer med en pris, nemlig at det skal prioriteres tid og ressourcer i den kommende tid.
Jeg håber på Folketingets opbakning hertil.
Leveringssikkerhed, konkurrencedygtige priser og opfyldelse af vores klimamål kalder på bredt samarbejde, da konsekvenserne af de beslutninger, vi træffer, vil påvirke vores land mange år ud i fremtiden.
Opgaverne er store, og vi har et ansvar for at tage dem på os.
Vi skal videre med at skabe gode vilkår for grøn omstilling og konkret politik, der styrker vores energisikkerhed, herunder elnettet.
Vi har indtil nu indgået 14 aftaler, og stod det til mig indgik vi mindst yderligere 14 aftaler i den kommende tid, for vi er ikke i mål, og jeg håber, at alle partier vil bidrage.
Og jeg vil, som jeg sagde lige efter samrådet, gøre mit til, at der kommer god tillid mellem mig og Folketingets partier.
Tak for ordet.